**NTNU S-sak**  **6/12**

**Norges teknisk-naturvitenskapelige**

**universitet**

17.02.2012/RE/gl

Arkiv:

**N O T A T**

Til: Styret

Fra: Rektor

**Om:** **Rapport og planer (2011 – 2012)**

**Tilrådning**

Styret tar vedlagte rapport- og plandokument til Kunnskapsdepartementet for 2011 – 2012 til etterretning. Rektor gis fullmakt til å gjøre eventuelle endringer i lys av behandlingen i styret.

**­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Innledning**

*Rapport og planer (2011–2012*) er NTNUs rapport til Kunnskapsdepartementet (KD) i forhold til gitte mål og fokusområder for virksomheten, samt planer for 2012. KD gir detaljerte retningslinjer for disposisjon og innhold i rapport- og plandokumentet.

Rapport- og plandokumentet har følgende struktur:

* Kapittel 1: Innleiing frå styret
* Kapittel 2: Hendingar og høgdepunkt i 2011
* Kapittel 3: Resultatrapport for 2011
* Kapittel 4: Planer for 2012
* Vedlegg

***Kapittel 1, Innleiing frå styret***, er en overordnet vurdering av året som er gått og utfordringer som styret ved NTNU ser fremover. Dette kapittelet ble første gang lagt frem for styret den 23.januar i år. I tillegg ber KD om en mer omfattende beskrivelse av styrets arbeid i 2011, knyttet til gitte punkter. Dette er beskrevet i kapittel 3.6. Rektors forslag til kapittel 3.6 ble også lagt frem for styret i januarmøtet.

***I kapittel* 2, *Hendingar og høgdepunkt i 2011,*** omtales NTNUs reviderte strategi og de viktigste høydepunktene for øvrig ved NTNU innen områdene forskning, utdanning, formidling, nyskaping og organisasjon og ressurser. Høydepunktene sees i forhold til hovedmålene for hvert av områdene i NTNUs strategi *– Kunnskap for en bedre verden*. Dette kapitlet har NTNU selv valgt å ta med for å omtale viktige positive hendelser, men også i noen tilfeller kritiske forhold som har krevd stor institusjonell oppmerksomhet.

***Kapittel 3, Resultatrapport for 2011***, presenterer resultater i forhold til oppsatte mål og styringsparametere, både NTNUs egne under prioriterte målområder og kvalitative og kvantitative styringsparametre gitt av KD. I tillegg beskrives kort arbeid som er gjort for å følge opp risikoforhold som ble kartlagt på overordnet nivå for NTNU ved inngangen av 2011. I tilfeller hvor det er vesentlig avvik mellom mål og resultater, gis det en kortfattet vurdering av årsaken til dette.

De kvantitative indikatorene er i all hovedsak de samme som året før, mens de kvalitative parametrene er noe endret. De kvalitative parameterne, og spesielle rapporteringskrav under *Øvrig rapportering* (kapittel 3.6 og utover), omhandler i stor grad en rapportering om strategiarbeid, prosesser for virksomhetsstyring, systemer og internkontroll.

***Kapittel 4, Planer 2012***, omtaler NTNUs planer for 2012 på de enkelte hovedområder inklusive omtale og ambisjonsnivå for de nye styringsparametere gitt av KD og for de foreløpige vedtatte NTNU-indikatorene (av KD omtalt som styringsparametere) for 2012. Videre inneholder kapittel 4 en redegjørelse om fordeling av ressurser og planlagte byggeprosjekter. Sistnevnte er gjort etter forespørsel fra KD.

Utkast til *Rapport og planer 2011 – 2012* er lagt ved. Resultater for vitenskapelig publisering foreligger først 30.mars, og KD forventer derfor ikke at det rapporteres på de berørte styringsparametre i *Rapport og planer 2011-2012*. NTNU må være forberedt på å kommentere og svare på spørsmål om utviklingen i den vitenskapelige publiseringen i 2011 i etatsstyringsmøtet den 7.mai. Nedenfor oppsummeres kapittel 3, Resultatrapport for 2011 og kapittel 4, Planer 2012.

**Resultatrapport 2011**

Hovedbildet som dokumentet ønsker å formidle, kan summeres i følgende punkter:

* Oppgaver vi er pålagt i tildelingsbrevet for 2011, er gjennomført eller er under oppfølging.
* NTNU kan peke på mange høydepunkter i 2011 innen alle målområder.
* NTNU har igangsatt eller gjennomført flere tiltak i 2011 for å redusere risiki knyttet til måloppnåelse, og utviklingen er positiv. Arbeidet for å øke kapasiteten og kvaliteten i prosesser og styring av den eksternfinansierte virksomheten, for å bedre infrastruktur til forskning og utdanning må imidlertid videreføres i 2012. I tillegg vil NTNU fortsatt følge opp gjennomføring av ph.d-utdanningen i 2012.
* NTNU har oppnådd gode resultater knyttet til kvantitative resultatmål, men har utfordringer på noen områder. (se under for eksempler på resultater).
* NTNU kan vise til fremgang på de fleste områder som KD vektlegger (kvalitative parametere), men institusjonen er ikke i mål på alle. Eksempler på utfordringer er: utvikling og bedre forankring av kvalitetssikrings­systemet for utdanningsvirksomheten, klarere ambisjon og identitet for den samlede studieporteføljen, flere felles utdanningsprogrammer med gode utenlandske universitet, større kapasitet innenfor forskning for derigjennom å øke antall forskningsmiljøer i fronten internasjonalt, økt bevissthet rundt fullfinansiering av forskningsprosjekter og større innslag av entrepenørskap i utdanningen. Videre må internkontrollen på flere områder systematiseres og utvikles på en mer helhetlig måte.

Eksempler på gode resultater i 2011 knyttet de kvantitative indikatorene:

* Den positive trenden i studentsøknaden til NTNU fortsetter i 2011.
* De beste studentkandidatene søker seg til NTNU (målt ved snittkarakter).
* Studiepoengproduksjonen per student har økt med 0,5 poeng i snitt
* Gjennomføringsgraden i forhold til avtalte utdanningsplaner er opprettholdt fra 2010 til 2011.
* Det har vært en svært positiv utvikling i antall uteksaminerte kandidater på masternivå; både på 2-årige og på 5-årige program
* I tråd med NTNUs strategi har det vært en økning i antall innreisende utvekslingsstudenter fra 2010 til 2011.
* De totale inntektene og aktiviteten for bidrags- og oppdragsfinansiert aktivitet ved NTNU har økt med 5,6 % fra 1 300 mill kr 2010 til 1 373 mill kr 2011.
* Det har vært en betydelig økning i uteksaminerte doktorgradskandidater fra 260 i 2010 til 335 i 2011.
* NTNU har hatt betydelig oppmerksomhet på internasjonalisering og EU-finansiert forskning Det har resultert i at deltakelsen i EU-finansierte forskningsprosjekter har økt fra 35 i 2009 til 60 ved utløpet av 2010 til 73 ved årsskiftet 2011/2012. Inntektene fra EU-forskning økte fra 45 mill.kr i 2010 til 48 mill.kr i 2011. Dette utgjør 7 % vekst, noe som er vesentlig lavere enn målet på 20 %. Arbeidet med å øke motivasjon for, kapasitet og kvalitet i prosessen fra søknad til gjennom­føring, samt langsiktig posisjonering og nettverksbygging fortsetter med full tyngde i 2012.
* Omfanget av den allmennrettede formidlingen er økt fra 2010 til 2011, mens den brukerrettede formidling er omtrent på samme nivå som 2010.
* Antall nyopprettede selskaper økte ble doblet; fra 5 i 2010 til 10 i 2011.
* Andelene av samlingene/objektene på Vitenskapsmuseet som er tilfredsstillende sikret og bevart har økt fra 2010 til 2011.
* Resultat for vitenskapelig publisering foreligger ikke før 30.mars.

Eksempler på resultatmål knyttet til de kvantitative indikatorer som ikke ble nådd i 2011:

* Det vært en reduksjon i antall utreisende utvekslingsstudenter fra 2010 til 2011. Vi vil fortsette vårt interne informasjonsarbeid for å kunne øke utreiseandelen.
* Antall studietilbud i samarbeid med utenlandske institusjoner gikk ned fra 2010 til 2011. To studietilbud ble lagt ned (avsluttet) i 2011. Det er inngått nye avtaler som trer i kraft i 2012.
* Forskningsrådets tildeling per undervisnings-forskning og formidlingsstilling er redusert fra 2010 til 2011, og er under målet som ble satt for 2011.
* Antall mottatte forretningsideer ble klart lavere enn det som var satt som resultatmål i 2011 og lavere enn 2010, og skyldes i hovedsak to forhold. For det første tok det lengre tid enn forventet å få på plass samarbeidet med HiST om innmelding av ideer. For det andre har TTO i 2011 prioritert arbeidet med allerede innmeldte ideer, for på den måten å øke antall kommersialiseringer (bedriftsetableringer og lisensavtaler).
* Målet om at kvinner i 2011 skulle utgjøre 40 % av de nytilsatte i vitenskapelige stillinger ble ikke nådd. Resultatet ble 31 %, som er noe høyere enn 2010 (29 %). Statistikken gjenspeiler positiv utvikling for likestillingsarbeidet, spesielt for professorater, med dobling de siste 10 årene. Tall fra 2010 til 2011 viser liten økning i professorstillinger, mens økningen er høyere i førsteamanuensisstillinger. Tallene for postdoktor-stillinger viser liten nedgang, mens kvinneandelen blant stipendiatene har økt.

**Tilleggsbestillinger fra Kunnskapsdepartementet (KD)**

Tildelingsbrevet for 2012 fra KD inneholder følgende tilleggsbestillinger for 2011:

***Oppfølging etter etatsstyringsmøtet i 2011***

I etatsstyringsmøtene i 2011 oppsummerte KD sine forventninger og krav i eget brev "Tilbakemeldinger til institusjonen". Departementet forventer at styrets oppfølging av departementets tilbakemeldinger omtales i institusjonens *Rapport og planer 2011-2012.* Omtale avoppfølgingen av disse punktene er ivaretatt i ulike deler av dokumentet.

***Egne virksomhetsmål og styringsparametere for 2012***

Institusjonens rapportering av planer 2012 til departementet skal også inneholde institusjonens egne virksomhetsmål og styringsparametere. Det skal angis ambisjonsnivå i henhold til institusjonens strategier og mål. Institusjonens risikovurderinger skal reflekteres i planene og integreres i disse.

Se omtale under i avsnittet: Planer for 2012.

***Rapportering på aktivitetskrav***

De aktivitetskrav for enkelte utdanninger som er redegjort for i Tildelingsbrevet for 2011 bes det om rapportering på i *Rapport og planer 2011-2012* mht om de nevnte aktivitetskrav er oppnådd. Institusjonene bes også å rapportere om opptaksnivået er videreført på nevnte utdanninger.

Det er redegjort for dette i kapittel 3.1.2.

**Planer for 2012**

Plankapitlet er delt inn i tre underkapitler:

4.1 Strategiske mål og planer for virksomheten 2012

4.2 Plan for tildelt bevilgning i 2012

4.3 Prosjekter under planlegging

Kapittel 4.1 omfatter mål og planer for virksomheten i 2012. Dette er relatert til KDs 5 sektormål og 13 nye styringsparametere samt til våre virksomhetsmål i NTNUs strategi og til de foreløpige indikatorene som styret vedtok for 2012. Det er gitt en status og satt ambisjonsnivå 2012 for styringsparametere gitt av KD. Da våre foreløpige indikatorer er gjeldende kun for 2012, settes det ikke konkrete mål for NTNU på alle disse områdene, men status ambisjonsnivå omtales.

I etatsstyringsmøtet med KD 7.mai 2012 vil departementet ha dialog om de virksomhetsmål og styringsparametere NTNU har for 2012. I etterkant av etatsstyringsmøtet og departementets tilbakemelding etter møtet legger departementet til grunn at styret på nytt eventuelt behandler virksomhetsmålene med tilhørende styringsparametere og gjør eventuelle justeringer i

disse. KD presiserer at innføring av ny målstruktur vil være et utviklingsarbeid i sektoren der det må vinnes erfaringer over tid. 2012 er derfor en innføringsfase både for institusjonene og departementet. Det innebærer at vi også vil se 2012 som en utviklingsperiode for felles, nasjonale styringsparametere.

Videre ber KD oss om å vise hvordan vi planlegger å disponere tildelte midler for 2012. Dette er omhandlet i kapittel 4.2 (behandlet i styret i desember).

Avslutningsvis (kap.4.3) er det bedt om at vi presenterer en oversikt over planlagte byggeprosjekter. Dette utgjør prosjekter i Campusprosjektet, fase 1 og fase 2 samt en kort omtale om nye prosjekter under utredning.

*Vedlegg:*[*Rapport og planer 2011 – 2012, kap. 1-4*](http://www.ntnu.no/kollegiet/saker_prot/27.02.12web/6.12_vedlegg1.pdf)